Det danske U21-landshold er ramt af kaos kort før premierekampen ved U21-EM.

BT kan afsløre, at en stor del af holdet er blevet ramt af et maveonde på hotellet DoubleTree by Hilton i Krakow.

Hele syv-otte spillere kaster op på skift, og det har givet så meget panik på landsholdet, at spillerne nu er blevet spredt, så de har fået hver deres værelse. Før boede de to og to.

Ved fredagens træning var det kun målmand Jeppe Højbjerg, der var blevet ramt, mens også Marcus Ingvartsen blev sparet. Men det skyldtes ikke sygdom. U21-landstræner Niels Frederiksen sagde inden træningen til den danske presse:

»Jeppe Højbjerg har et mindre maveonde, men han træner igen i morgen (lørdag, red). Marcus Ingvartsen har vi valgt at give restitutionstræning på hotellet med henblik på at optimere ham bedst muligt,« lød det fra Niels Frederiksen, der fredag lød rolig, men her 24 timer efter må være i syv sind over situationen, der kan ødelægge måneders planlægning frem mod U21-EM.

Landstræneren og to spillere skal lørdag holde pressemøde klokken 17.15 på stadion Marszalek Pilsudski, hvorefter den står på den afsluttende træning inden søndagens kamp mod Italien.

Det er ikke lykkedes BT at få en kommentar fra U21-landsholdet endnu.